പത്തനംതിട്ട ജനറല് ആശുപത്രി മെഡിക്കല് കോളേജിന്റെ ഭാഗം : വീണാ ജോര്ജ് പത്തനംതിട്ട : ജനറല് ആശുപത്രിയെ കോന്നി മെഡിക്കല് കോളേജിന്റെ ഭാഗമാക്കി അംഗീകരിച്ചുകൊണ്ട് മുന്നോട്ടു പോയില്ലെങ്കില് മൂന്നുവര്ഷം കൂടി കഴിഞ്ഞേ മെഡിക്കല് വിദ്യാര്ത്ഥി പ്രവേശനം സാദ്ധ്യമാകുകയുള്ളൂവെന്ന് മന്ത്രി വീണാ ജോര്ജ് വാര്ത്താ സമ്മേളനത്തില് പറഞ്ഞു. മെഡിക്കല് കോളേജിന് അനുമതി നല്കുന്നതുമായി ബന്ധപ്പെട്ട് പരിശോധനയ്ക്കെത്തുന്ന നാഷണല് മെഡിക്കല് കമ്മിഷനു മുമ്ബില് മൂന്ന് വര്ഷമായി പ്രവര്ത്തിച്ചുവരുന്ന 300 കിടക്കകളുള്ള എല്ലാ സംവിധാനങ്ങളുള്ളതും ആകാശദൂരം 10 കിലോമീറ്ററിനുള്ളില് വരുന്നതുമായ ആശുപത്രി കാണിക്കണം. ഇതു മുന്നില്ക്കണ്ടാണ് 2015ല് പത്തനംതിട്ട ജനറല് ആശുപത്രിയെ കോന്നി മെഡിക്കല് കോളജിന്റെ ഭാഗമാക്കി അന്നത്തെ യു.ഡി.എഫ് സര്ക്കാര് ഉത്തരവിറക്കിയത്. സംസ്ഥാനത്ത് സര്ക്കാര് മേഖലയില് പുതിയ മെഡിക്കല് കോളേജുകള് അനുവദിച്ച സ്ഥലങ്ങളിലെല്ലാം ഇത്തരത്തില് ജില്ല, ജനറല് ആശുപത്രികള് കേന്ദ്രീകരിച്ചാണ് സംവിധാനങ്ങളൊരുക്കിയത്. ജനറല് ആശുപത്രി മെഡിക്കല് കോളേജിന്റെ ഭാഗമാണെന്ന കാരണത്താല് ഡോക്ടര്മാര് ആരും കോന്നിയിലേക്ക് പോകേണ്ടിവരില്ല. കെ.ജി.എം.ഒ.എയുടെ ആശങ്കയ്ക്ക് അടിസ്ഥാനമില്ലെന്നും ഡോക്ടര്മാര് ആരോഗ്യവകുപ്പില് തന്നെ തുടരുകയും മെഡിക്കല് വിദ്യാഭ്യാസ ഡയറക്ടറുടെ കീഴിലേക്ക് ഇവര് മാറേണ്ടതില്ലെന്നും തസ്തികമാറ്റം സാങ്കേതികം മാത്രമെന്നും മന്ത്രി വിശദീകരിച്ചു. കോന്നി മെഡിക്കല് കോളേജുമായി ബന്ധപ്പെട്ട് 2015ലെ സാഹചര്യമല്ല നിലവിലുള്ളതെന്ന് മന്ത്രി വീണാ ജോര്ജ് പറഞ്ഞു. മെഡിക്കല് കോളേജിന്റേതായ സൗകര്യങ്ങള് ഒന്നുമില്ലാതെ ജനറല് ആശുപത്രി പേരുമാറ്റുന്നതിനെയാണ് അന്ന് എതിര്ത്തത്.